**INTRINZIČNA VRIJEDNOST I RAZNOLIKOSTI DJEČJE DRAMSKE IGRE U PREDŠKOLSKOJ DOBI**

Ovaj rad prikazuje dramsku raznolikost i izvedbeno bogatstvo metodologije dječje igre u predškolskoj dobi, naglašavajući važnost akademskog prepoznavanja estetičke i etičke vrijednosti igre pri analitičkom i kritičkom pristupu. U početnim poglavljima se navode razlike između tradicionalne i suvremene paradigme djetinjstva igre, teorijski se definiraju pojmovi igre, dramske spontane i organizirane igre, simboličke igre te se propituje odnos igre i pedagogije. Vrlo bitan dio rada su primjeri iz prakse; tipovi i vrste dječjih igara iz opservacijskog iskustva, kroz koje se razmatraju prostorna i vremenska dimenzija igre u dječjoj spontanoj igri te odnos prema digitalnim tehnologijama. S obzirom da je igra dječja temeljna aktivnost, rad donosi promišljanja o ulozi odgojitelja. Pošto je igra intrinzično motivirana i usredotočena je na proces, a ne na produkt, tj. sama sebi je svrha, u radu se razmatra u kojoj mjeri odgojitelji mogu i trebaju usmjeravati dječju igru, a da ona ostane autonomna dječja aktivnost, ono što ona ustvari jest i što bi uvijek trebala biti. Od odgojitelja se očekuje se da budu profesionalci koji razumiju teoriju i praksu, te da se u svom svakodnevnom odgojno-obrazovnom radu oslanjaju na suvremene spoznaje, što je povezano s osvještavanjem vlastite implicitne pedagogije i skrivenog kurikuluma. Kako odgajatelj vidi dijete i djetinjstvo te koju teoriju učenja i poučavanja zastupa, vidi se kroz odgajateljeve intervencije u dječjoj igri.

Nadalje, u radu se razmatra zašto i kako odgojitelji ponekad instrumentaliziraju igru te se navode posljedice takvog pristupa dječjoj igri u svakodnevnom odgojno-obrazovnom radu.

**Ključne riječi:** igra, predškolska dob, dramska pedagogija, instrumentalizacija igre